Paartjie in plaashuis oorval, aangerandArgieffoto Niemand is nog in hegtenis geneem ná ŉ paartjie Vrydagaand op ŉ plaas deur drie mans oorval, aangerand en beroof is nie. Volgens kapt. Gerda Swart, polisiewoordvoerder, het die voorval omstreeks 20:15 op ŉ plaas sowat 10 km buite Kirkwood in die Oos-Kaap plaasgevind. Die man (40) het om 20:00 by die huis gekom en twee gewapende mans het kort daarna by die huis ingekom en voorgegee dat hulle na drank op soek is. “ŉ Derde verdagte, ook gewapen, het by die ander twee aangesluit en die man en sy vriendin gedreig. Hulle het geld geëis en albei slagoffers aangerand deur hulle met die vuurwapens oor die kop te slaan,” het Swart gesê. Die verdagtes het daarna te voet met kontant en selfone van die toneel gevlug. Albei slagoffers moes mediese behandeling ontvang. ŉ Saak van huisroof word ondersoek. Swart het teen Sondagmiddag aan Maroela Media bevestig dat die polisie steeds op soek is na die verdagtes. Enigiemand wat inligting het, word versoek om AO Wouter Verwey by 084 846 2273, of die noodnommer by 0860 010 111 te skakel. Oproepe sal anoniem hanteer word as dit so versoek word.